Rámček 6 – riešenie sanitárnych a rastlinolekárskych prekážok – niekoľko príkladov úspechu ·Japonsko – agropotravinárstvo Zákaz dovozu hovädzieho v dôsledku BSE Už vyše 20 rokov Japonsko zavádza zákaz dovozu hovädzieho z krajín, ktoré oznámia výskyt ohniska bovinnej spongiformnej encefalopatie. Takéto opatrenia sa považujú za neprimerané a Japonsko neposkytlo posúdenie rizík na vedeckom základe, ktorým by odôvodnilo opatrenia prísnejšie ako norma OIE. V posledných rokoch sa vďaka dialógu s japonskými orgánmi dospelo k zrušeniu zákazu spojeného s bovinnou spongiformnou encefalopatiou v prípade viacerých členských štátov EÚ. V roku 2019 Japonsko po viacročnom dialógu zrušilo zákaz v súvislosti s hovädzím z Chorvátska a akceptovalo hovädzie zo zvierat starších ako 30 mesiacov z Írska. Novými dvojstrannými štruktúrami, ktoré vznikli v rámci dohody o hospodárskom partnerstve medzi EÚ a Japonskom, sa Komisii otvorili ďalšie možnosti žiadať Japonsko o hmatateľnejšie výsledky v tejto záležitosti a odstrániť zostávajúce prekážky. Zákaz vzťahujúci sa na celú krajinu v prípade výskytu ohnísk HPAI (aviárna influenza) V medzinárodných normách OIE o infekcii vírusmi aviárnej influezy sa vymedzujú prípady výskytu ohnísk, keď by sa nemali prijať žiadne opatrenia obmedzujúce obchod, a prípady, keď by sa mali obmedzenia obchodu obmedziť na vymedzené infikované oblasti v dotknutej krajine (nemali by sa vzťahovať celé územie). V nadväznosti na výskyt ohnísk patogénnej aviárnej influenzy Japonsko zavádza zákazy týkajúce sa celej krajiny, a to aj napriek účinným a prísnym regionalizačným opatreniam EÚ v súlade s medzinárodnou normou, ktorými by sa malo umožniť, aby obchod pokračoval úplne bezpečne ďalej. Určitý pokrok sa dosiahol, keďže násadové vajcia a jednodňové kurčatá z Holandska sa môžu v prípade výskytu ohnísk vysokopatogénnej aviárnej influenzy vyvážať do Japonska z tých oblastí, kde sa choroba nevyskytuje. Komisia ďalej spolupracuje s Japonskom (a to aj v kontexte nových dvojstranných štruktúr v rámci dohody medzi EÚ a Japonskom) s cieľom zaviesť vzájomné uznávanie regionalizačných opatrení spojených so zdravotným štatútom zvierat. Hmatateľné výsledky v prípade tohto projektu sa očakávajú v prijateľnej lehote. ·Kanada – agropotravinárstvo Rastlinolekárske podmienky dovozu v prípade čerstvých rajčiakov V roku 2016 nadobudli účinnosť kanadské rastlinolekárske dovozné požiadavky týkajúce sa hmyzu Tuta absoluta (psota rajčiaková) v prípade čerstvých rajčiakov, podľa ktorých sa vyžadovalo, aby sa odstránili zelené časti rajčiakov v prípade, že sa dovážajú z krajiny zasiahnutej hmyzom Tuta absoluta. V roku 2019 bolo Španielsko prvou krajinou oprávnenou na osvedčovanie dodávok čerstvých rajčiakov bez zelených častí. Existuje však záujem aj o vývoz rajčiakov so zelenými časťami. Kanade sa preto predložila žiadosť spolu s podmienkami kontroly, ktoré majú zaručiť, že obchod môže prebiehať úplne bezpečne. Kanada túto žiadosť stále posudzuje. Neodôvodnené obmedzenia obchodu spôsobené neuznaním krajín bez výskytu škodcu a oblastí bez výskytu škodcu v členských štátoch EÚ v prípade fúzača čínskeho a fúzača ázijského V roku 2013 Kanada zaviedla neodôvodnený zákaz dovozu rastlín s priemerom stonky väčším ako 10 mm z celej EÚ v dôsledku predpokladaného obchodného rizika v súvislosti s prenosom fúzača čínskeho a fúzača ázijského. Títo škodcovia sú v EÚ dobre regulovaní vďaka prísnym kontrolným opatreniam, takže obchodní partneri by mali uznávať oblasti bez výskytu škodcu. V reakcii na žiadosť Komisie Kanada uznala 21 členských štátov EÚ za krajiny bez výskytu fúzača čínskeho a fúzača ázijského. Komisia s Kanadou naďalej vedie dialóg s cieľom dosiahnuť, aby sa uznali aj oblasti bez výskytu škodcu v zasiahnutých členských štátoch EÚ. ·Mexiko – agropotravinárstvo Obmedzenia dovozu čerstvého ovocia a zeleniny Vývoz ovocia a zeleniny z EÚ do Mexika sa sťažuje dovoznými protokolmi, ktorých súčasťou je neprimerané opatrenie na zmiernenie rizika (ošetrenie chladom) a kontroly pred odoslaním v krajine pôvodu hradené priemyselným odvetvím (pred colným vybavením). Mexiko zatiaľ neposkytlo základ svojho posúdenia rizík, ktorým by odôvodnilo takúto širokú škálu opatrení proti škodcom a opatrení na zmiernenie rizika. Opatrenia na zmiernenie rizika karanténnych škodcov v prípade citrusových plodov, jabĺk, hrušiek, kivi a broskýň sú navyše početné a ťažkopádne. Pred umožnením vstupu do Mexika je každý výrobok predmetom individuálneho preskúmania. V roku 2019 došlo k pokroku v súvislosti s touto prekážkou, keď Mexiko povolilo dovoz hrušiek z Belgicka. Mexiko takisto oznámilo rastlinolekárske podmienky dovozu v prípade dovozu kivi z Talianska (žiadosť nevybavená od roku 2006) a v druhej polovici roka 2019 uverejnilo na svojom webovom sídle podmienky dovozu, čo znamená, že trh je v prípade kivi z Talianska otvorený. Dlhé postupy schvaľovania v prípade dovozu mäsa ošípaných Mexiko uplatňuje dlhé postupy schvaľovania v prípade dovozu mäsa ošípaných. V posledných rokoch došlo k pokroku a v roku 2019 dostalo Holandsko povolenie vyvážať bravčovinu. Mexiko sa takisto zaviazalo, že bude v prípade oprávnených členských štátov postupne zavádzať predbežné zaraďovanie do zoznamu, čím sa v budúcnosti odstráni potreba auditov v prevádzkárňach.